தீய நண்பர்களுக்கு இணையாக பாவிக்கும் வறட்டு கௌரவ மனோபாவம்... பள்ளிப் பருவத்திலேயே தன்னைத் தைரியசாலியாகக் காட்டிக்கொள்வது... குறிப்பாக, பெண் தோழிகள் மத்தியில் வலம் வரத் துடிக்கும் கதாநாயக ஹார்மோன் சிக்கலில் தொடங்குகிறது இந்தக் கொடிய பழக்கம். புகைப்பழக்கத்தைக் கட்டுக்குள் கொண்டுவருவதற்கான எத்தனையோ சட்ட திட்டங்களை, விழிப்புஉணர்வுப் படங்களை உலக சுகாதார நிறுவனம் வெளியிட்டிருக்கிறது. நாம் மானத்தை இழந்து சாலையோரங்களில் சலம்பித் திரியும் குடிமகன்களுக்கு எதிராக மட்டுமே போராட்டம் செய்கிறோம். வெள்ளையும் சொள்ளையுமாக பகட்டு உடை உடுத்திக்கொண்டு போகிறபோக்கில் உங்கள் முகத்துக்கு முன்னே `ப்பூ...' என ஊதிவிட்டுப் போகிறவர்களைக் கண்டுகொள்ளாமல் விட்டுவிடுகிறோம். அந்த சிகரெட் புகையின் விபரீதம் தெரியுமா உங்களுக்கு?